b'\n_START_ARTICLE_\nBarentsovo morje\n_START_PARAGRAPH_\nBarentsovo morje (norve\xc5\xa1ko Barentshavet, rusko \xd0\x91\xd0\xb0\xd1\x80\xd0\xb5\xd0\xbd\xd1\x86\xd0\xb5\xd0\xb2\xd0\xbe \xd0\xbc\xd0\xbe\xd1\x80\xd0\xb5 - Barencevo more) je morje v Arkti\xc4\x8dnem oceanu, ki se nahaja severno od Norve\xc5\xa1ke in Rusije. V srednjem veku je bilo znano kot Murmansko morje, kasneje pa je dobilo ime po nizozemske arkti\xc4\x8dnem raziskovalcu Willemu Barentsu. Morje je globoko od 230 m pa do 1.480 m, geografsko pa ga na zahodu omejuje Norve\xc5\xa1ko morje, na severu Spitsber\xc5\xa1ko oto\xc4\x8dje in Zemlja Franca Jo\xc5\xbeefa na vzhodu Nova Zemlja na jugu pa kontinent Evrazije. Ker so na morskem dnu nahajajo ogromne koli\xc4\x8dine fosilnih goriv so njegove vode \xc5\xbee ve\xc4\x8d desetletij jabolko spora med Norve\xc5\xa1ko in Rusijo.\n_START_SECTION_\nGeografija\n_START_PARAGRAPH_\nBarentsovo morje en izmed petih morij, ki spadajo pod Arkti\xc4\x8dni ocean. Geografsko je omejeno z Norve\xc5\xa1kim morjem na zahodu, Spitsbergi in Zemljo Franca Jo\xc5\xbeefa na severu, Novo Zemljo na vzhodi in celinsko Evrazijo na jugu (izklju\xc4\x8deno je Belo morje). Globoko je med 230m in 1.480 m njegova povr\xc5\xa1ina pa zna\xc5\xa1a okoli 1.405.000 km\xc2\xb2._NEWLINE_Zaradi toplega zalivskega toka, ki prihaja iz Mehi\xc5\xa1kega zaliva polovica morja nikoli ne zamrzne. Tako so pristani\xc5\xa1\xc4\x8da kot sta npr. ruski Murmanska in norve\xc5\xa1ki Vard\xc3\xb8 odprta skozi vse leto. Pred drugo svetovno vojno je morje v zimskih mesecih poledenelo vse do Medvedjega otoka, zaradi globalnega segrevanja pa v zadnjih desetletjih morje poledeni le \xc5\xa1e v okolici Spitsber\xc5\xa1kih otokov ter severno in vzhodno od njih._NEWLINE_V Baringovem morju se me\xc5\xa1ajo trije tipi vode. Topla slana voda iz Atlantika (temperatura >3\xc2\xa0\xc2\xb0C, slanost >35), mrzla voda iz Arktike (temperatura <0\xc2\xa0\xc2\xb0C, slanost <35) in topla obalna voda (temperatura >3\xc2\xa0\xc2\xb0C, slanost <34,7). Z me\xc5\xa1anjem atlantskih in arkti\xc4\x8dnih vod nastane t. i. polarna fronta, ki je zaradi vpliva morskega dna na zahodnem delu morja stabilna na vzhodu, v bli\xc5\xbeini Nove Zemlje, pa se njen u\xc4\x8dinek izgubi kar je mo\xc4\x8d videti v spremenjenem morskem podnebju.\n_START_SECTION_\nZgodovina\n_START_PARAGRAPH_\nBarentsovo morje se je sprva imenovalo Murmansko morje (po mestu Murmansk), njegovo ime se je prvi\xc4\x8d pojavilo na zemljevidih iz 16. stoletja. Najbolj vzhodni del morja pa se je imenoval Pechorsko morje po reki Pechora, ki se izliva vanj. Morje se je kasneje poimenovalo v Barentsovo morje v \xc4\x8dast nizozemskemu arkti\xc4\x8dnemu raziskovalcu Willemu Barentsu, ki ga je med svojimi tremi odpravami, med letoma 1594 in 1597, ve\xc4\x8dkrat prekri\xc5\xbearil. V tridesetih letih prej\xc5\xa1njega stoletja so ruski morski geologi izdelali podroben zemljevid morskega dna._NEWLINE_Najbolj pa je morje zaslovelo med drugo svetovno vojno, ko so preko njega pluli zavezni\xc5\xa1ki arkti\xc4\x8dni konvoji namenjeni v Sovjetsko zvezo. Decembra 1942 je v morju nedale\xc4\x8d od Severnega rta pri\xc5\xa1lo do odlo\xc4\x8dilnega spopada med nem\xc5\xa1ko in britansko floto, ki se je kon\xc4\x8dal z britansko zmago. Naslednje leto je pri\xc5\xa1lo do podobne bitke, ki se je ponovno kon\xc4\x8dala z britansko zmago. Nemce so izgube tako pretresla, da so iz norve\xc5\xa1kih vod umaknili vse te\xc5\xbeke kri\xc5\xbearke konvoje pa so prepustili podmornicam in letalom. V \xc4\x8dasu hladne vojne je bilo morje prizori\xc5\xa1\xc4\x8de merjen mo\xc4\x8di med vzhodnim in zahodnim blokom saj je bil v Murmanski sede\xc5\xbe ruske severnomorske flote, morje pa so Rusi uporabljali tudi kot poligon za testiranje podmorni\xc5\xa1kih balisti\xc4\x8dnih raket in odlagali\xc5\xa1\xc4\x8de odslu\xc5\xbeenih jedrskih reaktorjev._NEWLINE_V sedemdesetih letih prej\xc5\xa1njega stoletja so v vodah Barentsovega morja na\xc5\xa1li ogromne koli\xc4\x8dine fosilnih goriv, ki so jih za\xc4\x8deli izkori\xc5\xa1\xc4\x8dati tako Rusi kot Norve\xc5\xbeani. Ker pa meja na morju med dr\xc5\xbeavama ni bila to\xc4\x8dno dolo\xc4\x8dena je pri\xc5\xa1lo do spora, ki se je vlekel ve\xc4\x8d desetletij. Spor je bil v korist obeh strani dokon\xc4\x8dno zglajen 27. aprila 2010.'